
רשמת פרלמנטרית:


הילה לוי

תקנות התעבורה (תיקון מס' ...) התש"ע-2009, בדבר הסדרת אופניים עם מנועי עזר

היו"ר אופיר אקוניס:


בוקר טוב, אנחנו פותחים היום שתי ישיבות בנושא תחבורה. הנושא הראשון הוא תקנות התעבורה (תיקון מס'....), למה אין מספר לתיקון?

לאה ורון:


משרד המשפטים ייתן את המספר. 

היו"ר אופיר אקוניס:


בדבר הסדרת אופניים עם מנועי עזר. מי ממשרד התחבורה רוצה להציג את הנושא?

עוזי יצחקי:


אני אפתח. במסגרת מדיניות לתחבורה ירוקה וגם מניעת זיהום אוויר מכלי רכב, הפחתת גודש במרכזי הערים גם מדינת ישראל נתנה דעתה בשנים האחרונות לעניין הזה. אישרנו את הקורקינט החשמלי, הסדרנו את תנועת הקלנועית, אושר לפני מספר חודשים בחדר הזה גם הרכינוע וזיהינו צורך של הציבור לשימוש בכלים מהסוג הזה. מינינו צוות המשותף למשרד התחבורה, למשטרת ישראל, הרשות הלאומית לבטיחות בדרכים וגורמים נוספים שהיו מעורבים. שמענו אותם, הצוות המליץ המלצות, שתורגמו לתקנה, התקנה עברה אישור של משרד המשפטים ובהליך המתואם אנחנו מגיעים לאישור התקנות. 

לאה ורון:


בהסתמך על הפניות הרבות שהתקבלו בוועדה בתקופה האחרונה אכן זיהיתם צורך מאד חזק אצל הציבור. 

עוזי יצחקי:


בהחלט. אני רוצה לציין שזה צורך קיים, אנשים משתמשים ולצערנו הרב יש גם תופעה של שימוש באופן לא חוקי ולכן אנחנו סבורים שכרגולטור עלינו להסדיר את התחום הזה וכך למנוע היטלים ולשמור על בטיחות הציבור. 

היו"ר אופיר אקוניס:


הכלי הזה צריך קסדה לפי תקנה שעברה?

עוזי יצחקי:


כן. 

היו"ר אופיר אקוניס:


זה נאכף? אני מבין שיש חילוקי דעות לגבי תו התקן של הקסדות האלה. האם הדבר נאכף? אולי המשטרה יודעת אם החוק הזה נאכף בכלל. אני מבין שלפי החוק גם באופניים עם מנוע עזר יצטרכו את אותה קסדה.

עוזי יצחקי:


אני רוצה להדגיש ולציין שתנועתו של הכלי היא כמו אופניים. 

היו"ר אופיר אקוניס:


אני מוכרח להגיד לכם שיש איזושהי בקשה אליי להקל בחוק הקסדות ואני מתחבט בדבר הזה מאד אם בכלל לשלול את החוק ולא להקל, להשאיר את המצב כמו שהוא. אני יודע שיש רצון של עיריות מסוימות לשנות כדי להשיג לעצמן פרויקטים של אופניים, אבל אני חושב שהחוק שעבר בוועדה הזאת הוא נכון, הוא נבון והוא צריך להישאר במתכונתו. השאלה היא האם החוק גם עובד.

רפ"ק רוני לוינגר:


היינו שותפים בתהליך החקיקה והודענו שהחשיבות של החוק הזה היא בדקלרציה, חשיבות דקלרטיבית, שאבא יוכל לבוא לילד ולומר לו: אתה צריך לשים קסדה היות והחוק מחייב את זה. יש בעיות באכיפה, יש קשיים באכיפה. יש הרבה ילדים מתחת לחוק האחריות הפלילית ושוטרים לא נמצאים בפארקים או בגינות הציבוריות. עם זאת, הוצאנו הנחיה לשוטרים לשים לב ובשלב הזה להזהיר ולהגביר את המודעות של ציבור הרוכבים לחשיבות חבישת הקסדה. 

היו"ר אופיר אקוניס:


אני לא יודע איזה הד תקבל הישיבה הזאת, אבל כדאי להודיע מפה שגם התקנה שנתקין כאן, והיא בהחלט תקנה נבונה וטובה, לגבי אופניים עם מנוע עזר, חובת חבישת הקסדה היא בתוקפה ולא בגלל העניין החקיקתי אלא בגלל הרצון לשמר חיים ושלא ייגרמו תקלות מצערות כתוצאה מנפילה מהמכשיר הזה. אני לא יודע עד כמה הציבור יהיה מודע לישיבה הזאת ולתקנות החדשות אבל אנחנו מודיעים על כך וגם ברמה הדקלרטיבית זה חשוב. 

אמנון כהן:


אני מודה למשרד התחבורה על העבודה שהוא עשה. אני רוצה לשאול כמה שאלות: מגבילים פה את הגיל לגיל 14 והשאלה היא האם הרוכש יקבל איזושהי הדרכה איך לנסוע. למבוגרים יש רשיון נהיגה, אבל אני לא יודע אם הילד מקבל הדרכה, האם היבואן מתחייב לתת הדרכה, המוכר או בבית הספר? איך לנסוע בכביש, באיזה נתיב, איך עוברים מנתיב לנתיב, איך שומרים על זכויות של הולכי הרגל וכן הלאה? האם לקחתם את זה בחשבון? שלא נציף מחר את השוק ואחר כך יהיו תלונות על כך שאנשים לא מכירים את חוקי התנועה. 


אני חושב שזה נושא חשוב, הוא נושא ירוק והרבה אנשים ירצו לוותר על כלי רכב שני במשפחה. מי שיוצא לסידורים בעיר יותר נוח לו להשתמש בכלי הזה מאשר להיתקע בפקקים. זה טוב, אבל צריך לתת את הדעת על הנושא הבטיחותי.

היו"ר אופיר אקוניס:


בראש ובראשונה. חובת ההדרכה היא של המוכרים?

עוזי יצחקי:


התפיסה היא תפיסה של רכישת אופניים, אבל מדובר פה בהחלט בכלי חדש. כמו שביקשנו גם בעניין הרכינוע, יהיו הסבר והדרכה של אותם יבואנים וגם ברכינוע זה מתבצע היום. נמצאים פה נציגי החברה והם בעצמם יכולים להעיד עד כמה התדריך הוא משמעותי. 

אמנון כהן:


זה חובה או שזה מרצונו הטוב של המוכר?

עוזי יצחקי:


אני לא יודע עד כמה אפשר לחייב, אבל בעבודה מול יבואנים הם מבינים את העניין וזה גם אינטרס שלהם. פנייה שלנו אליהם בהחלט יכולה לעזור וליישם את זה בצורה טובה. 

היו"ר אופיר אקוניס:


כמה כלים כאלה יש היום?

עוזי יצחקי:


זה לא כל כך חוקי היום ולכן קשה להגיד, אבל אפשר לראות בתל-אביב שאנשים משתמשים בכלים האלה, גם מתחת למשרד התחבורה. 

היו"ר אופיר אקוניס:


לפעמים הטכנולוגיה מקדימה את החקיקה, בעיקר בשנים האחרונות. 

אמנון כהן:


אני מבקש לעשות על זה עבודת מטה ולמצוא דרך שזה יחייב אותם להדרכה. אם התקנה תיכנס, האם יש מספיק חניות ליד מוסדות ציבור – ביטוח לאומי, בנקים וכו'? האם יש התחייבות למקומות חניה?

עוזי יצחקי:


רואים את זה בפועל, בשטח עצמו. הרבה גופים, חברות, ארגונים ובעלי עסקים מציבים מתקנים לאופניים מחוץ לאותם מקומות ואני לא יודע אם כולם שמעו, אבל אפילו רכבת ישראל הודיעה שבקרוב ניתן יהיה לעלות לרכבת עם אופניים בצורה מסודרת לקרונות מיוחדים שיהיו לשם כך. היה על זה פרסום, יתחיל פיילוט וזה בהחלט נושא שהולך ותופס תאוצה. 

היו"ר אופיר אקוניס:


חבר הכנסת כהן, קבענו לחודש מאי ביקור בתוואי הדרומי של רכבת ישראל ואני מקווה שנראה את זה. 

אמנון כהן:


אני צריך לעזוב, אבל אני תומך בתיקון התקנות. 

היו"ר אופיר אקוניס:


מי קורא את התקנות?

עו"ד שרית זוכוביצקי:


אני רוצה להציג באופן כללי – אופניים הם רכב ולכן חלים עליו הכללים שחלים על רכב. בחרנו לקבוע שאופניים עם מנוע עזר יהיו קודם כל אופניים כדי שיחולו עליהם הכללים שקבועים בתקנות התעבורה על אופניים. יש סט של כללים, שמוסדר בפרק שלישי בסימן ג וחלים על נהיגת אופניים, החל מאיתות ועד החובה לנהוג במצב תקין, לשמור רווח וכו'. מכיוון שזה רכב היה מקום לפטור את הנוהג מחובת רשיון נהיגה ברכב וכמובן להסדיר את נושא לוחיות הזיהוי, שהיום יש חובה להתקין אותן.


"תקנות התעבורה (תיקון מס' ...), התש"ע-2009. בתוקף סמכותי לפי סעיף 6, 10 ו-70 לפקודת התעבורה (להלן – הפקודה) באישור ועדת הכלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:


תיקון תקנה 1. 1. בתקנה 1 לתקנות התעבורה, התשכ"א-1961, (להלן – התקנות העיקריות), אחרי ההגדרה: "אופנוע להגשת עזרה ראשונה" יבוא: "אופניים עם מנוע עזר, אופניים בעלי שני גלגלגים, המורכבים זה אחר זה, שמותקן בהם מנוע עזר חשמלי, שנתקיימו בהם כל אלה:

(1) ההספק המרבי של המנוע אינו עולה על 250 ואט.

(2)המנוע החשמלי מופעל באמצעות דוושות האופניים. 
(3)כוח המנוע יורד עם העליה במהירות האופניים ומפסיק פעולתו כאשר מהירות האופניים עולה על 25 קמ"ש.

(4)הם עומדים בתקן אירופי BSEN15194 או תקן ישראלי ת"י 1117 חלק חמישי – אופניים עם מנוע עזר חשמלי, העומדים לעיון הציבור באגף הרכב במשרד התחבורה בשעות העבודה הרגילות של המשרד. 
לאה ורון:


אנחנו נבקש שתתייחסו לנושא התקן כמו גם לנושא התקן האמריקני כי היו התכתבויות בנושא. 

עוזי יצחקי:


אני אגיד על זה כמה מילים מהימים האחרונים. ועדת המומחים במכון התקנים מצאה לנכון לבחון ולאשר את התקן האמריקני של אופניים עם מנוע עזר והוא ייכלל בתקן הישראלי, שעכשיו נמצא ברביזיה. בתחילת 2010 יפורסם אותו תקן מעודכן עם התקן האמריקני. 

לאה ורון:


בתחילת 2010 יהפוך תקן 1117, התקן הישראלי, לתקן רשמי?

עוזי יצחקי:


אני אתן לנציג מכון התקנים לדבר על ההיבט הזה. 

עו"ד עדי עציץ:


התקן הישראלי מצוי כרגע בשלבי הכנה. עלו אפשרויות נוספות של אימוץ הדרישות האמריקניות והנושא נמצא בבחינה. ישנה מודעות רבה לצורך לקדם את התקן הזה בלוחות זמנים קצרים ככל האפשר ולכן כרגע עמלה על כך ועדת המומחים על מנת לפרסם בתחילת 2010 את התקן הישראלי, שמתבסס גם על הדרישות של התקינה האירופית ועל הדרישות האמריקניות. 

ניר ימין:


היום אין תקן ישראלי?

עו"ד עדי עציץ:


יש תקן ישראלי, אבל לא תקן ישראלי לאופניים עם מנוע חשמלי. 

ניר ימין:

כלומר, התקנות שייכנסו לתוקף ויאמרו: או תקן ישראלי ת"י 1117 חלק חמישי אין להן שום משמעות. 

עוזי יצחקי:


יש לזה משמעות. יש עכשיו תקן והוא נמצא בעדכון. 

ניר ימין:

השאלה היא האם התקן הזה קיים באופניים עם מנוע עזר?

עוזי יצחקי:


כן. אתמול העברנו את התקן.

ניר ימין:

אני מכיר את ההתכתבות ומודע לה. השאלה היא האם יכול להיות שהתקנות ייכנסו לתוקף ולא יהיה תקן 1117 חלק חמישי כי הוא נמצא ברביזיה?

עוזי יצחקי:


הוא יהיה. אנחנו מתחייבים לכך שהוא יהיה. 

ניר ימין:

ביום שהתקנות יפורסמו וייכנסו לתוקף התקן יהיה?

עוזי יצחקי:


לא ביום עצמו. 

ניר ימין:

אם כך, אין משמעות לביטוי הזה.

עוזי יצחקי:


אבל עשינו את זה גם בעבר עם הפנסים ועם חגורות הבטיחות. יש תקן אירופי שקיים עכשיו וכבר עשינו את הנהלים באגף הרכב איך לאשר את זה על פי התקן האירופי, כשייכנסו הכלים. 

היו"ר אופיר אקוניס:


מה המעמד של התקן הישראלי 1117 חלק חמישי?

עו"ד עדי עציץ:


כרגע התקן נמצא ברביזיה. ברגע שתושלם הכנתו הוא יפורסם. 

ניר ימין:

האם כשהתקנות האלה יפורסמו ויאושרו אני אוכל להסתמך על התקן הזה, כלומר לקחת אופניים עם מנוע עזר בהתאם למה שנמצא? כתוב שזה יועמד לעיון הציבור. התקן נמצא במשרד התחבורה? אני יכול לעיין בו ועל סמך זה לקנות אופניים עם מנוע עזר?

עו"ד עדי עציץ:


למיטב הבנתי, התקנות אמורות לקבוע חלופה של התאמה ל-BSEN15194 בשלב ראשון עד שהתקן יפורסם. 

ניר ימין:

אם כך, רק התקן האירופי יהיה בתוקף. זאת המשמעות. 

עוזי יצחקי:


כן. 

עו"ד עדי עציץ:


אבל צריך לזכור שהתקן הישראלי יכלול את התקן האירופי. 

ניר ימין:

גם את האירופי וגם את האמריקני.

עוזי יצחקי:


אני מתחייב שהתקן יהיה מוכן בתחילת 2010.

היו"ר אופיר אקוניס:


זה בעוד שלושה שבועות. צריך לכתוב תאריך יותר ספציפי וכך גם אתם תעמדו בתאריך. 

לאה ורון:


לגבי התקן הישראלי שיכלול את התקן האמריקני. 

עוזי יצחקי:


יש אפשרות לקבוע שלושים יום או שישים יום מיום פרסום ברשומות.

ניר ימין:

ובשישים הימים התקן הישראלי יהיה בתוקף?

עוזי יצחקי:


שלושים יום מיום הפרסום ברשומות זה עוד חודשיים. 

היו"ר אופיר אקוניס:


עד ה-1 בפברואר. 

ניר ימין:

זאת אומרת שתחילת התקנות תהיה ב-1 בפברואר.

היו"ר אופיר אקוניס:


זאת המשמעות. 

לאה ורון:


או, לחילופין, לאשר היום את התקנות עם התקן האירופי וב-1 בפברואר להוסיף לו גם את התקן הישראלי, שכולל גם את התקן האמריקני. 

עו"ד שרית זוכוביצקי:


החלופה היא שנבוא לתקן, להוסיף. 

עוזי יצחקי:


זה בסדר גמור. 

היו"ר אופיר אקוניס:


אתם לא מעדיפים לתת תאריך יעד?

עוזי יצחקי:


יש פה ועדות מומחים ומכון התקנים וכו'. אם זאת היתה ועדה פנימית שלי, יכולתי להביא את זה יותר מהר. גם כך אנחנו לוחצים מאד ונפעל בעניין הזה. זה אינטרס שלנו. 

היו"ר אופיר אקוניס:


היועץ המשפטי של הוועדה יקרא את סעיף 4 מחדש, עם התיקון. לא מדובר בקורקינטים, נכון?

עוזי יצחקי:


לא. 

היו"ר אופיר אקוניס:


לזה צריך תקנות מיוחדות, נכון?

עוזי יצחקי:


כן. יש במשרד התחבורה ועדה שכבר פועלת והיא קיבלה ארכה של עוד חודשיים. היא תגיש את המסקנות עד סוף פברואר וזה יהיה בהליך הרגיל. בוועדה חברים גם הרשות הלאומית לתאונות דרכים, המשטרה ועוד. 

היו"ר אופיר אקוניס:


ואתם מביאים את זה לכאן?

עוזי יצחקי:


כמובן, אחרי שנאשר את זה אצל שר התחבורה ומשרד המשפטים נגיע לפה. 

היו"ר אופיר אקוניס:


אני מבקש להחיש את הפעולה מכיוון שבחודש ספטמבר התרחשה תאונה טרגית בתל-אביב, שבה נהרג רוכב על קורקינט. היום זה שוק פרוץ ולכן אני מבקש ממשרד התחבורה להקדים ככל האפשר את ההידברות שלכם עם שאר משרדי הממשלה וברגע שהתקנות יגיעו לכאן, נעלה אותן על סדר היום במהירות האפשרית. 

עוזי יצחקי:


בסדר גמור. 

אסף אגמון:

אני מבין שאתם מאשרים את התקן האירופי ואחרי כן יהיה תקן ישראלי ותקן אמריקני, כלומר לא יהיה תקן ישראלי שיחליף את כל התקנים. אני לא מבין מה זה תקן ישראלי שיכלול גם את התקן האמריקני ומבוסס על התקן האירופי. 

עו"ד עדי עציץ:


לפי הרוח הנושבת בוועדת המומחים הכוונה היא לאמץ בעקרון את הדרישות של התקן האירופי BSEN15194. מאחר ולאחרונה עלתה דרישה נוספת לעמוד גם בדרישות האמריקניות, ישנה אפשרות שהתקן הישראלי יאפשר שתי חלופות: התאמה ל-BSEN15194 ומצד שני לדרישות התקן האמריקני. 

ניר ימין:

אם התקן הישראלי יגיד שאפשר או תקן אירופי או תקן אמריקני, זה בסדר. 

עו"ד עדי עציץ:


זאת המגמה. 

היו"ר אופיר אקוניס:


תקרא את סעיף 4 מחדש.

ניר ימין:

בתקנה 4, בהתאם למה שסוכם, אדוני היושב ראש, יימחקו המילים "או תקן ישראלי ת"י 1117 חלק חמש" ובתקנה אחרת, שנוסיף אחר כך בהיוועצות עם עורכת הדין זוכוביצקי, נוסיף הוראת מעבר. 

עו"ד שרית זוכוביצקי:


נכון, נחיל את זה מדורג. 

ניר ימין:

יש לי עוד שתי הערות, ברשותך – אני מבקש שהתקנים האלה יועמדו לעיון הציבור ללא תשלום במשרד. 

עו"ד שרית זוכוביצקי:


אפשר להוסיף את המילים "ובאתר האינטרנט של משרד התחבורה".

עוזי יצחקי:


זה נמצא באינטרנט.הכנסנו הכל היום. 

ניר ימין:

מי שמגיע אליכם למשרד יכול לעיין בזה בלי תשלום?

עו"ד שרית זוכוביצקי:


כן. 

היו"ר אופיר אקוניס:


מי מגיע? יש דבר כזה בכלל? מי מגיע למשרד התחבורה ברח' המלאכה בתל-אביב, עולה, נכנס לאיזה חדר מרהיב ביופיו כמיטב המסורת של משרדי הממשלה?

עוזי יצחקי:


לא, הוא עבר שיפוץ. אני  מזמין אותך לבוא ולראות. 

היו"ר אופיר אקוניס:


ואז הוא עובר על התקינה? נראה לי שאלה מונחים קצת אנכרוניסטים. לכן, התוספת של אתר האינטרנט חשובה ולהבא כדאי לחשוב איך הציבור מעיין בחומר.

דובר


אני יכול להגיד לך איך הוא מעיין. אם הוא הולך למכון התקנים הוא צריך לשלם 100 שקל בשביל לקבל את התקנון ולכן אנחנו מורידים את זה מהאינטרנט או מבקשים את זה מהיצרן. 

ניר ימין:

הערה נוספת – גם באתר האינטרנט צריך לשלם עבור התקן הזה.

עוזי יצחקי:


לא, מה פתאום? אצלנו לא משלמים.

ניר ימין:

אני חושב שכדאי לציין את זה באופן מפורש, שזה יהיה ללא תשלום. 

עוזי יצחקי:


לא משלמים בכלל על אתר האינטרנט. לא צריך להכניס את זה כי אחרי זה מישהו מהאוצר עוד ירצה על זה כסף. 

עו"ד שרית זוכוביצקי:


זה אתר ללא תשלום. 

ניר ימין:

האתר של משרד התחבורה הוא חינם, אבל השאלה היא האם כאשר אני מבקש תקן אני צריך לשלם אגרה?

עוזי יצחקי:


לא, אין על זה אגרה.

דובר


אני מציע לך להיכנס לאתר שלנו, שיש בו דברים מאד מעניינים ובחינם. 

ניר ימין:

אני יודע שהאתר של משרד התחבורה והבטיחות בדרכים הוא חינמי, אבל אני גם יודע שכדי לקבל תקן ממכון התקנים צריך לשלם. 

יערה למברגר:


אם מדובר על פרסום תקן באתר של משרד התחבורה זה לא דבר פשוט בכלל. 

עוזי יצחקי:


למה?

יערה למברגר:


יש שאלה של זכויות לגבי התקן.

ניר ימין:

למה הם יכולים לפרסם את זה אצלם במשרד ולא באתר האינטרנט? מה ההבדל?

יערה למברגר:


מדובר על תקן ישראלי. יש מישהו ממכון התקנים שמייצג את העניין? לדעתי זה בעייתי. 

היו"ר אופיר אקוניס:


אני לא מבין את ההערה שלך. האם יש אתר אינטרנט למשרד התחבורה והבטיחות בדרכים? התשובה היא כן. האם התקן יפורסם שם בחינם? התשובה היא כן. 

לאה ורון:


הוועדה יודעת שכאשר הוועדה של הכנסת פונה למכון התקנים על מנת לבקש תקן זה או אחר, אנחנו נדרשים לשלם אגרה, קל וחומר כלל הציבור שפונה לבקש תקן. התקנות מחייבות את הציבור לעמוד בדרישות תקן והשאלה היא איך הוא ישיג אותו ללא תשלום? האם משרד התחבורה אומר: אנחנו נשלם למכון התקנים את מה שצריך לשלם ונפרסם באתר האינטרנט של משרד התחבורה את התקן וכך יוכל כל הציבור להתבונן בתקן ברצותו?

עוזי יצחקי:


זאת פעם ראשונה שבה אני שומע על בעיה כזאת. אנחנו מפרסמים באתר שלנו מידע רב.

לאה ורון:


אנחנו לא מדברים על מידע אלא על תקן של מכון התקנים. 

עוזי יצחקי:


גם אם צריך להתחשבן עם מכון התקנים, אנחנו נעשה את זה. 

יערה למברגר:


לא בטוח שזה רק עניין של התחשבנות. לא בהכרח אפשר להעלות את זה לאתר.

היו"ר אופיר אקוניס:


מזמן לא נתקלתי בכל כך הרבה העמסת ביורוקרטיה מיותרת.

יערה למברגר:


התקנים מבוססים על תקנים בינלאומיים ויש התחייבויות. 

היו"ר אופיר אקוניס:


אני מבקש להפסיק עם זה. תפרסם את זה באתר שלך בחינם ואת ההידברות הפנימית של משרדי הממשלה תעשו. זאת ההחלטה וכך תכתוב ולכן תוסיף לתקנות את המילים "וללא תשלום" כדי שיהיה ברור. 

ניר ימין:

בהמשך למה שאמרת, האם נציגת משרד המשפטים רוצה להבהיר מה ההבדל בין העובדה שזה פתוח לעיון הציבור במשרד עצמו לבין העובדה שזה יהיה פתוח באתר האינטרנט? מה ההבדל מבחינת זכות היוצרים?

יערה למברגר:


לפי חוק התקנים אתה יכול להגיע למכון התקנים ולעיין בתקנים, אבל אתה לא יכול לקבל העתק מהם, לא לצלם אותם ולא לקבל אותם באתר האינטרנט בלי תשלום. הנושא נמצא כרגע בערכאות בהקשרים אחרים בבית המשפט. זאת שאלה מורכבת ולא הייתי מודעת לכך שהיא תעלה היום בדיון. העמדה שלנו היא שזה מאד בעייתי. זה נדון בעולם, זה נדון בערכאות משפטיות ויש הבדל בין עיון בתקן במכון התקנים עצמו. תקן הוא דבר ארוך, אתה לא מצופה להעתיק אותו ואתה לא יכול לקבל העתק ממנו. יש הבדל בין עיון, שזה מה שהחוק נותן, לבין קבלת העתק מהתקן. העלאה לאתר האינטרנט בעינינו היא כמו לקבל העתק מהתקן.

ניר ימין:

משרד התחבורה יכול לקבוע שזה יהיה עותק לקריאה בלבד באתר, בלי יכולת להדפיס את זה. 

לאה ורון:


היושב ראש אמר שהוא מצפה ממשרד התחבורה להתחשבן עם מכון התקנים בעניין הזה ובלבד שהציבור יוכל לקבל לעיין בתקן. 

עוזי יצחקי:


זה גם לא עלה בעבר וזאת פעם ראשונה שאני שומע על זה. 

היו"ר אופיר אקוניס:


אמרנו שהטכנולוגיה מקדימה את החקיקה. 

יובל גינסברג:


בתקנה נוצר איזשהו קונפליקט מכיון שאם רוצים לאשר תקן ישראלי ולפני זה תקן אירופי, התקן הישראלי מדבר על הספק מנוע של עד 250 ואט לעומת תקן אמריקני מדבר על 750 ואט.

רפ"ק רוני לוינגר:


250 ואט רשומים בהגדרה.

יובל גינסברג:

זה בהגדרה הישראלית ואם מישהו מדבר על לחילופין התקן האמריקני או התקן האירופי, אי אפשר יהיה ליישם את זה. 

רפ"ק רוני לוינגר:


אם זה מעל 250 ואט זה לא אופניים עם מנוע עזר. 

אמיר זלצברג:


בנוגע לתקן האמריקני זה לא ההבדל היחיד. אם מוסיפים את התקן האמריקני זה אומר שצריך לשנות גם את תקנות 1 עד 3. אי אפשר להוסיף רק את התקן האמריקני מכיוון שהוא שונה מהותית מהתקן האירופי. יש שם אפשרות למצערת, כוח המנוע שונה.

עוזי יצחקי:


הדברים יעלו בוועדת המומחים ולא באים לכאן עכשיו ואומרים דברים שלא מסוכמים לפני כן. זה לא מקובל, איך הממשלה נראית? היא ממשרד המשפטים קופצת, אתה מעיר הערות וזה לא ייתכן. אחרי זה מתפלאים למה הממשלה נראית כך. 

היו"ר אופיר אקוניס:


מאה אחוז, אני מסכים. אני מצטרף לדעת משרד התחבורה. תקרא בבקשה את סעיף 4 כולו.

ניר ימין:

אני אקרא את הפסקה שיש בה שינויים. 

4. הם עומדים בדרישות תקן אירופי BSEN15194 – אופניים עם מנוע עזר חשמלי, העומדים לעיון הציבור ללא תשלום באגף הרכב במשרד התחבורה והבטיחות בדרכים בשעות העבודה הרגילות של המשרד והמפורסם באתר האינטרנט של המשרד.

היו"ר אופיר אקוניס:


תודה. אנחנו עוברים להצבעה על תקנה מס' 1.

הצבעה

בעד תקנה 1 – פה אחד

נגד – אין

נמנעים – אין

תקנה מס' 1 אושרה.

היו"ר אופיר אקוניס:


תודה, התקנה אושרה. חברים, אם תמשיכו להתווכח על תקנים ועל ביורוקרטיה בתוך הממשלה לא נגיע לאישור התקנות. 

עו"ד שרית זוכוביצקי:


"הוספת סימן ב'3 בפרק שני של חלק ב'.


אחרי תקנה 39טו לתקנות העיקריות יבוא:


סימן ב'3 – אופניים עם מנוע עזר. 


פטור מחובת רשיון רכב, 39טז – בעל אופניים עם מנוע עזר והנוהג בהם פטור מחובת רישום ורישוי לפי סעיף 2 לפקודה. 


פטור מחובת רשיון נהיגה. 39יז – הנוהג באופניים עם מנוע עזר פטור מחובת רשיון נהיגה לפי סעיף 10 לפקודה. 


נהיגת אופניים עם מנוע עזר. 39יח – לא ינהג אדם באופניים עם מנוע עזר אלא לאחר שמלאו לו 14 שנים. 


תיקון תקנה 300. 3. בתקנה 300 לתקנות העיקריות – 

1. בתקנת משנה (א), במקום "נתמך, אופניים ותלת אופן" יבוא: "ונתמך".

2. במקום תקנת משנה (ב) יבוא: 
(ב) בלוחיות הזיהוי של רכב הרשום בישראל יתקיימו התנאים המפורטים בתוספת השלישית". 
היו"ר אופיר אקוניס:


יש הערות לשני הסעיפים?

ניר ימין:

אני רק רוצה להזכיר שכנראה תהיה תקנה רביעית, שתאמר שתחילת החוק תהיה מיידית, למעט תקן ישראלי 1117 חלק חמש, שתחילתו תהיה ב-1 בפברואר 2010. 

עוזי יצחקי:


תודה רבה. 

היו"ר אופיר אקוניס:


אנחנו מצביעים על התקנות. 

הצבעה

בעד תקנות 3-2 – פה אחד

נגד – אין

נמנעים – אין

תקנות 3-2 מאושרות.

היו"ר אופיר אקוניס:


התקנות מאושרות. תודה רבה לכולם, הישיבה נעולה. 

הישיבה ננעלה בשעה 10:00

